เอ็กซิมแบงก์ หนุนเอกชน ลงทุนตปท.
ธสน.จับมือหน่วยงานรัฐและเอกชน หนุนผู้ประกอบการไทยขยายการลงทุนในต่างประเทศ
18 พ.ย. 2559

ธสน.จับมือหน่วยงานรัฐและเอกชน หนุนผู้ประกอบการไทยขยายการลงทุนในต่างประเทศ
นายพิศิษฐ์ เสรีวิวัฒนา กรรมการผู้จัดการ ธนาคารเพื่อการส่งออกและนำเข้าแห่งประเทศไทย (เอ็กซิมแบงก์) หรือ ธสน. เปิดเผยว่า ธสน.กำลังขยายความร่วมมือกับหน่วยงานภาครัฐและเอกชนทั้งในและต่างประเทศ เพื่อสนับสนุนให้ผู้ประกอบการไทยที่มีศักยภาพขยายการลงทุนไปต่างประเทศ โดยเอกชนจะต้องมีความพร้อมด้านเงินทุนและขีดความสามารถในการแข่งขันทั้งด้านอุตสาหกรรม การค้า และการลงทุนในระดับสากล โดยการเชื่อมโยงข้อมูลเชิงลึก เช่น กฎระเบียบ ข้อมูลคู่ค้า ช่องทางการทำตลาด และเครือข่ายทางการค้าการลงทุนทั้งในและต่างประเทศ โดยเฉพาะประเทศในเอเชียที่เป็นตลาดน่าลงทุน เพราะความได้เปรียบด้านความใกล้ชิดทางสังคม วัฒนธรรม และการเข้าใจพฤติกรรมผู้บริโภค
ทั้งนี้ จากผลการศึกษาขององค์กรเพื่อความร่วมมือทางเศรษฐกิจและการพัฒนา หรือโออีซีดี พบว่าเม็ดเงินลงทุนในต่างประเทศ 1 เหรียญสหรัฐ จะสร้างเม็ดเงินส่งออก 2 เหรียญสหรัฐ นอกจากนี้ มูลค่าการลงทุนในต่างประเทศทั้งโลกขยายตัวถึง 12% ในปี 2558 เทียบกับการค้าโลกที่ขยายตัวเพียง 2.6% แสดงว่าการลงทุนทวีความสำคัญขึ้น
สำหรับไทยช่วง 3 ปีที่ผ่านมา มูลค่าส่งออกหดตัว 2% สวนทางกับการลงทุนโดยตรงในต่างประเทศของไทยที่ขยายตัว 5% โดยมีมูลค่าเพิ่มขึ้นรวดเร็วแซงหน้ามูลค่าการลงทุน โดยตรงจากต่างประเทศแสดงให้เห็นว่าการขยายการลงทุนในต่างประเทศ เพื่อสร้างฐานการผลิตและตลาดการค้าแห่งใหม่กำลังเข้ามามีบทบาทขับเคลื่อนเศรษฐกิจไทย และอาจช่วยให้ไทยก้าวข้ามการเป็นประเทศที่มีรายได้ปานกลางไปสู่ประเทศที่มีรายได้สูงในอนาคตได้ ธนาคารจึงพร้อมสนับสนุนให้ผู้ประกอบการไทยปรับกลยุทธ์ไปลงทุนในต่างประเทศ เพื่อเจาะตลาดการค้าในประเทศนั้นๆ และขยายโอกาสส่งออกวัตถุดิบและสินค้า
“ผู้ประกอบการไทยต้องปรับนโยบายในการดำเนินธุรกิจผ่านการขยายลงทุนไปต่างประเทศเพิ่มขึ้น โดยเฉพาะประเทศแถบเอเชียที่น่าลงทุน เพื่อให้ธุรกิจเติบโตไปสู่บริษัทข้ามชาติตามแนวทางของประเทศพัฒนาได้” นายพิศิษฐ์ กล่าว